**VÁLLALKOZÁSI SZERZŐDÉS**

amely létrejött,

egyrészről, a **Magyar Nemzeti Bank** (székhely: 1054 Budapest, Szabadság tér 8.-9. sz. adószám: 10011953-2-44 , képviseli:) mint és a továbbiakban: **Megrendelő,**

másrészről,**……………………….**. (székhely: ………………………………., cégjegyzékszáma: ……………………, adószám: ………………….., képviseli: …………………….), mint és a továbbiakban: **Vállalkozó,**

a továbbiakban együttesen a **Felek** között, a mai napon az alábbi feltételekkel.

**Előzmények**

Megrendelő, mint ajánlatkérő a jelen szerződés elválaszthatatlan részét képező ………………. számú mellékletében foglalt ajánlattételi felhívást küldött ajánlattevőknek a közbeszerzésekről szóló 2011. évi CVIII. törvény (a továbbiakban: **Kbt.**) Harmadik része alapján megindított nyílt közbeszerzési eljárásra (a továbbiakban: **közbeszerzési eljárás**).

A közbeszerzés tárgya és mennyisége a jelen szerződés 1.1.) pontjában leírt tevékenység ellátása.

Megrendelő a közbeszerzési eljárásában benyújtott ajánlatokat megvizsgálva, egymással összevetve, és döntését 2014…………….. napján az ajánlattevők részére közvetlenül megküldött írásbeli összegezés útján ismertette. Megrendelőnek a közbeszerzési eljárásban hozott döntése szerint a nyertes ajánlattevő, a Vállalkozó lett. (Nyertes ajánlattevőnek a kivonatolt ajánlata jelen szerződés ……... számú, elválaszthatatlan melléklete.)

**I.**

**A jelen szerződés tárgya, a Vállalkozó díja és a szerződés hatálya**

**1.1.)** A jelen szerződés tárgya a Megrendelő adattárházával összefüggésben szoftverfejlesztési támogatás (mint és a továbbiakban: **támogatás**) nyújtása.

A szoftverfejlesztési támogatás nyújtása során különösen, de nem kizárólagosan a következő feladatokat kell a Vállalkozónak végrehajtani:

* A Megrendelő meglévő vagy új adatpiacainak felmérése, tervezése, fejlesztése, tesztelése, üzembe helyezésük támogatása, migráció támogatása, valamint dokumentálás.
* A Vállalkozó a szoftverfejlesztési támogatás nyújtása során a Megrendelő számára biztosítja a rendelkezésére álló emberi erőforrásokat (szakembergárda), eszközöket és know-how-t.
* A Vállalkozó további feladata a megrendelői fejlesztésekhez, teszteléshez, telepítésekhez, és üzemeltetéshez szükséges dokumentumok elkészítése vagy aktualizálása.

A Vállalkozó által elvégzendő feladatok részletes leírását a jelen szerződés ……………. számú melléklete tartalmazza, azzal, hogy amennyiben a ……………. számú melléklet, valamint jelen szerződés szövege egymástól kereskedelmi vagy szakmai szempontból eltér, az ellentét feloldásában elsősorban a melléklet szövege irányadó.

Vállalkozó köteles minden, a jelen szerződésben esetlegesen fel nem sorolt tevékenységek elvégzésére is, amelyek a szerződés tárgyát képező tevékenységek szakszerű és teljes körű ellátásához a jogszabályok és a szakmai szokások szerint hozzátartoznak, illetve amelyek a Megrendelő érdekeinek megóvása érdekében szükségesek.

**1.2.)** A Megrendelő a támogatási tevékenységet mindenkor a jelen szerződésre hivatkozással, de **eseti megrendelés alapján** végezteti a Vállalkozóval. A jelen szerződés az 1.1.) pontban leírt tevékenységre vonatkozóan nem alapoz meg megrendelési kötelezettséget a Megrendelő számára és ez alapján a Vállalkozó, a meg nem rendelt szolgáltatások vonatkozásában semmilyen követelést és igényt, így különösen biztatási kárt nem érvényesíthet a Megrendelő irányában.

**1.3.)** A Megrendelő a Vállalkozó részére az igénybevétel módja (normál, illetve sürgős) szerint eltérő mértékű vállalkozói díjat (mint és a továbbiakban: Vállalkozói díj) fizet az alábbiak szerint:

**Fejlesztői támogatás (normál prioritás): …………….- Ft / óra + ÁFA**

**Fejlesztői támogatás (sürgős prioritás): ………………. Ft / óra + ÁFA**

ÁFA alatt a Felek a mindenkor hatályos jogszabályokban leírt általános forgalmi adó összegét értik.

**1.4.)** Vállalkozó a Vállalkozói díjon túl semmi egyéb olyan díjat vagy költséget nem érvényesíthet a Megrendelővel szemben, amely összefüggésben lenne a jelen szerződésben vállalt feladatok teljesítésével. A jelen szerződés 1.3. pontjában meghatározott vállalkozói egységdíjak magukban foglalják a Vállalkozónak a jelen szerződés szerinti szolgáltatásokkal kapcsolatos, egy emberóra munkaegységre vonatkozó összes költségét és díjigényét.

A fejlesztői erőforrás igénybevétele emberóra alapú. A vállalkozó saját telephelyén történő igénybevétel esetén a lehívható legkisebb egység egy emberóra, a Megrendelő telephelyén lévő helyszíni jelenlét legkisebb lehívható egysége 4 emberóra

A Vállalkozó az egységdíj és az elvégzett munkamennyiség alapján számított díjazáson felül semmilyen jogcímen nem léphet fel további költség- vagy díj igénnyel a Megrendelővel szemben a jelen szerződés szerinti feladatok elvégzésével kapcsolatban. Ez a rendelkezés nem vonatkozik a Vállalkozó esetleges késedelmi kamat és kártérítési követelésére.

**1.5.)** A Felek a jelen szerződést aláírásának napjától 44.500.000,- Ft+Áfa, azaz negyvennégymillió-ötszázezer forint plussz a mindenkor hatályos általános forgalmi adó összegben meghatározott maximális keretösszeg eléréséig, de maximum a jelen szerződés hatálybalépésének a napjától számított 12 hónapos időtartamra terjedő határozott időtartamra kötik, azzal, hogy a Felek a jelen szerződés aláírásával kifejezetten elfogadják, hogy a határozott időtartamtól és a maximális keretösszeg elérésétől függetlenül bármelyik fél jogosult a jelen szerződést, a másik fél részére megküldött írásbeli nyilatkozattal, indoklás nélkül 90 naptári napos felmondási idő mellett, rendes felmondással megszüntetni.

**II.**

**Fizetési feltételek**

**2.1.)** A számlabenyújtás előfeltétele, hogy a vállalkozó az egyes eseti megrendelésben meghatározott feladatát az eseti megrendelésben meghatározottak, valamint a jogszabályokban és a jelen szerződésben leírt módon teljesítse, és ezen teljesítést a Megrendelő erre felhatalmazott képviselője teljesítésigazolás kiállításával igazolja.

**2.2.)** A Megrendelő a szerződés teljesítésének elismeréséről (teljesítésigazolás) vagy az elismerés megtagadásáról legkésőbb a Vállalkozó teljesítésétől, vagy az erről szóló írásbeli értesítés kézhezvételétől számított tizenöt napon belül írásban nyilatkozik.

A Vállalkozó az aláírt teljesítésigazolások alapján, a teljesítésigazolások átvételét követő 5 munkanapon belül kiállítja és Megrendelő rendelkezésére bocsátja a teljesített szolgáltatásokról a számlát (továbbiakban: „számla”).

A Vállalkozó az adózás rendjéről szóló 2003. évi XCII. törvény 36/A. §-ra tekintettel a számlabenyújtásakor köteles a benyújtástól számítva 15 napnál nem régebbi eredeti, nemlegesnek minősülő együttes adóigazolást bemutatni, vagy azt a számlához csatolni. A Felek a jelen szerződés aláírásával megállapodnak abban, hogy a Vállalkozó a jelen pontban leírt nyilatkozatot abban az esetben nem köteles becsatolni a Megrendelő részére, amennyiben a Vállalkozó a NAV által vezetett „köztartozásmentes adósok adatbázisában” a vállalkozói díj kifizetésekor szerepel.

**2.3.)** Ha a Vállalkozó nem a szerződés szerint állítja ki a számlát, a Megrendelő jogosult a számlát az annak kézhezvételétől számított 10 (tíz) munkanapon belül visszaküldeni és a számla kiegyenlítését megtagadni anélkül, hogy ez által késedelembe esne. Ebben az esetben a Vállalkozó nem jogosult a szerződés további teljesítését felfüggeszteni, vagy megszüntetni. A számla visszaküldése esetén a Vállalkozó köteles a számlát ismételten kiállítani, úgy hogy a számla keltének napja nem lehet korábbi, mint a Vállalkozó által a nem szerződésszerűen kiállított számla Megrendelő általi visszaküldésének a napja.

**2.4.)** A számlák kifizetése a mindenkor hatályos Kbt. ellenszolgáltatás teljesítésére vonatkozó előírásainak megfelelően történik. A Kbt. vonatkozó rendelkezései a szerződésnek akkor is részei, ha a Felek erről nem vagy eltérően állapodtak meg.

Amennyiben a felek az ellenszolgáltatás részletekben történő teljesítésében állapodnak meg, úgy minden részletre alkalmazni kell a kifizetésekre előírt szabályokat.

A Megrendelő, a Vállalkozót megillető vállalkozói díj kifizetését a számla kiállításától számított 30 napos fizetési határidővel, átutalással teljesíti, a Vállalkozó számlájában megjelölt pénzforgalmi számlaszámra. A számla kifizetésének feltétele a számla, valamint a számlához csatolt teljesítési igazolás egy eredeti példányának Megrendelő általi kézhezvétele. A Vállalkozó köteles a kifizetés alapjául szolgáló számlát legkésőbb a teljesítési igazolás Vállalkozó általi kézhezvételétől számított 5 naptári napon belül kiállítani és a Megrendelőnek átadni.

**2.5.)** Vállalkozó a számláján köteles a Megrendelő Banküzemi Számviteli és Pénzügyi Főosztálya által a Vállalkozó részére, megadott, a Megrendelő kötelezettségvállalását beazonosító SAP megrendelésszámot feltüntetni. Amennyiben a Vállalkozó a számláján nem tünteti fel az SAP megrendelésszámot, úgy a Megrendelő jogosult a számlát a Vállalkozó részére teljesítetlenül visszaküldeni, azzal, hogy mindaddig, amíg a Vállalkozó nem küldi meg a jogszabályokban és a jelen szerződésben előírt alaki követelményeknek megfelelő számlát a Megrendelő részére, addig a Vállalkozó számlázási késedelemben van, amely vállalkozói késedelem a Megrendelő egyidejű késedelmes fizetési teljesítését kizárja.

**2.6.)** Felek megállapodnak abban, hogy a számlázást elektronikus úton bonyolítják le a mindenkor hatályos jogszabályokban így különösen az általános forgalmi adóról szóló 2007. évi CXXVII. tv. 175.§,-ban, a számvitelről szóló 2000. évi C. tv. 167.§-ában, valamint az elektronikus aláírásról a 2001. évi XXXV. tv.-ben előírt feltételei szerint, az alábbi lehetőségek valamelyikének megfelelően.

a) A Vállalkozó az elektronikus számlát a Megrendelő által megbízott elektronikus számla szolgáltató (First Businesspost Kft., 1037 Budapest, Csillagszem u. 9., telefon: +3614300958 e-mail:info@1stbp.eu web: [www.1stbp.hu](file:///C%3A%5CUsers%5Cfeherm%5CAppData%5CLocal%5CMicrosoft%5Cfeherm%5CAppData%5CLocal%5CAppData%5Cerdelyigy%5CAppData%5CLocal%5CMicrosoft%5CWindows%5CTemporary%20Internet%20Files%5CContent.Outlook%5CAppData%5CLocal%5CMicrosoft%5CWindows%5CTemporary%20Internet%20Files%5CContent.Outlook%5C094RD36H%5Cwww.1stbp.hu)) megoldásának segítségével állítja elő a Vállalkozó és az elektronikus számla szolgáltató között létrejött külön megállapodásnak megfelelően. Vállalkozó az elektronikus számlát a hatályos jogszabály szerint elektronikusan aláírt és időbélyegzett PDF dokumentumként küldi meg Megrendelő részére. A PDF file-nak tartalmaznia kell a számlaképet olvasható formátumban valamint a számla tartalmával,a NAV iránymutatásának megfelelően megegyező XML típusú ellenőrzési formátumot, amelyet ki kell egészíteni az MNB SAP megrendelésszámmal. A Vállalkozó az elektronikus számlát a Magyar Nemzeti Bank Banküzemi Számviteli és Pénzügyi Főosztály címére köteles kiállítani és az alábbi e-mail címére megküldeni: e-szamla@mnb.hu. Az elektronikus számla mellékleteként Vállalkozónak csatolnia kell a Megrendelő által papír alapon kiállított és aláírt teljesítési igazolás, valamint a szerződés szerint a számla kötelező mellékletét képező egyéb papír alapú dokumentumok szkennelt változatát. A Megrendelő által elektronikusan kiállított és továbbított teljesítésigazolást nem kell mellékletként csatolni.

b) A Vállalkozó az elektronikus számlát a hatályos jogszabály szerint elektronikusan aláírt és időbélyegzett PDF dokumentumként küldi meg Megrendelő részére az a). pontban leírtaktól eltérő technikai megoldást alkalmazva (pl. más elektronikus számlaszolgáltató, saját fejlesztésű modul, stb.). A PDF file-nak tartalmaznia kell a számlaképet olvasható formátumban valamint a számla tartalmával,a NAV iránymutatásának megfelelően megegyező XML típusú ellenőrzési formátumot, amelyet ki kell egészíteni az MNB SAP megrendelésszámmal. A Vállalkozó az elektronikus számlát a Magyar Nemzeti Bank Banküzemi Számviteli és Pénzügyi Főosztály címére köteles kiállítani és az alábbi e-mail címére megküldeni: e-szamla@mnb.hu. Az elektronikus számla mellékleteként Vállalkozónak csatolnia kell a Megrendelő által papír alapon kiállított és aláírt teljesítési igazolás, valamint a szerződés szerint a számla kötelező mellékletét képező egyéb papír alapú dokumentumok szkennelt változatát. A Megrendelő által elektronikusan kiállított és továbbított teljesítésigazolást nem kell mellékletként csatolni.

c) Amennyiben a Vállalkozó egyéb megoldást kíván alkalmazni, akkor az elektronikus számlát az a). pontban meghatározott formátumban kell a Magyar Nemzeti Bank részére eljuttatnia.

Amennyiben a Vállalkozó a jelen pont b) és c) bekezdésében leírt, az elektronikus számlázáshoz szükséges előfeltételeknek elháríthatatlan külső okból nem felel meg, illetve a jelen pont a) bekezdésében leírt ingyenes szolgáltatást nem képes igénybe venni, úgy számláját papír alapon állíthatja ki. Ez esetben a Vállalkozó számláját az alábbi címre köteles kiállítani és megküldeni: MNB Banküzemi Számviteli és Pénzügyi Főosztály, 1054 Budapest, Szabadság tér 8-9. sz.

**2.7.)** A számla kiegyenlítése a Megrendelő mindazon jogainak fenntartásával történik, amelyek a Vállalkozó esetleges hibás teljesítésével vagy egyéb szerződésszegésével kapcsolatosak.

**2.8.)** A Vállalkozó a Megrendelő késedelmes fizetése esetében a Polgári Törvénykönyv 301/A. §-ában foglalt késedelmi kamatot is jogosult a késedelem minden egyes napjára érvényesíteni a Megrendelővel szemben.

**2.9.)** A Vállalkozó a jelen szerződés aláírásával elfogadja, hogy a Megrendelő jogosult arra, hogy a Vállalkozóval szemben fennálló egynemű, lejárt és a Vállalkozó által elismert követelését a Vállalkozót megillető ellenértékbe beszámítsa.

**III.**

**A szerződés teljesítésének helye és annak a határideje**

**3.1.)** A jelen szerződés 1.1. pontjában meghatározott szoftverfejlesztési tevékenységeket a Vállalkozó saját telephelyén végzi (kivéve azon esetben, ha az eseti megrendelésben a Felek ettől eltérően állapodnak meg), az egyéb feladatokat (pl. a különböző feladatok helyszíni támogatása) a Megrendelő székhelyén (Budapest, V. kerület, Szabadság tér 8-9. sz.) és telephelyein, amelyhez a Megrendelő munkahelyet biztosít.

**3.2.)** A szerződés teljesítésének határideje: Vállalkozó a teljesítését az eseti megrendelésben leírt teljesítési határidőben köteles elvégezni.

**IV.**

**Megrendelő feladatai**

**4.1.)** A Megrendelő köteles a vállalkozói tevékenység végzéséhez szükséges információkat a Vállalkozó rendelkezésére bocsátani.

**4.2.)** Megrendelő, illetve annak megbízottja részt vesz a Vállalkozó által szervezett, a jelen szerződés teljesítésével összefüggő egyeztetéseken.

**4.3.)** A Megrendelő jogosult a Vállalkozó munkájának előrehaladását, minőségét ellenőrizni, amely azonban a Vállalkozó teljesítését nem teheti terhesebbé.

**4.4.)** Megrendelő a szerződés szerint kifizeti a Vállalkozó számláját.

**4.5.)** A Megrendelő cégszerűen aláírva, írásban adhat eseti SAP megrendelést a Vállalkozónak konkrét támogatási és módosítási feladat elvégzésére vonatkozóan.

Az eseti megrendelésben a fejlesztői erőforrás igénybevételekor (fejlesztői emberóra lehívása) a Megrendelő a következő információkat adhatja meg a Vállalkozó számára:

* követelményspecifikáció,
* az igénybevétel prioritása (normál vagy sürgős),
* a Vállalkozó által elvégzendő feladat(ok) (felmérés, rendszerterv, tesztelés, migráció, oktatás, helyszíni támogatás),
* elkészítendő dokumentumok megnevezése,
* teljesítés kritériumai, az esetleges rész-teljesítés feltételei,
* teljesítés mérföldkövei,
* teljesítés ideje és az igénybeveendő emberórák száma,
* teljesítés minőségi mutatói,
* a Vállalkozótól elvárt közreműködés mértéke (szakértelem típusa, maximálisan elvárt közreműködési idő),
* a Vállalkozótól elvárt válaszadási idők (dokumentumok és más eredménytermékek véleményezése, tesztelések ideje, stb.),
* munkavégzés helye, ha azt az ajánlatkérő a Keretszerződéstől eltérően jelöli ki,
* minden olyan egyéb feltétel, amely az elvégzendő feladat szerződésszerű teljesítéséhez szükséges.

A Felek az eseti megrendelés megküldését megelőzően a teljesítés részleteiről – így különösen az erőforrásigényről – előzetesen kapcsolattartóik útján egyeztetnek.

A Megrendelő az eseti megrendelést telefaxon vagy a megrendelést beszkennelve az elektronikus levelező rendszeren (e-mail) keresztül küldi meg a Vállalkozó kapcsolattartásra kijelölt személye részére, az itt megjelölt elérhetőségi címekre úgy, hogy azt a Vállalkozó az abban megjelölt teljesítési határidő előtt időben kézhez vegye. A Vállalkozó az eseti megrendelés kézhezvételét követően a megrendelést a Megrendelő részére a megadott e-mail-es elérhetőségen e-mail-en visszaigazolja.

**V.**

**Vállalkozó jogaira és kötelezettségeire vonatkozó feltételek**

**5.1.)** A Vállalkozó a jelen szerződés aláírásával kijelenti, hogy a jelen szerződés teljesítésében a Vállalkozó oldalán közreműködő természetes személy gyanúsítottként nem áll büntetőeljárás hatálya alatt, illetve amennyiben ezen személy ellen szándékos bűncselekmény elkövetése miatt büntetőeljárás indult, úgy ezt a Vállalkozó a tudomásszerzést követően a Megrendelő részére haladéktalanul bejelenti.

Vállalkozó kötelezettséget vállal arra, hogy a vállalkozói tevékenység végzéséhez a Megrendelő szék-és telephelyén csak olyan munkavállalót (személyt) foglalkoztat, aki a munkavégzés kezdetét megelőző 90 napnál nem régebbi olyan tartalmú erkölcsi bizonyítvánnyal rendelkezik, amely tanúsítja, hogy a munkavállaló a bűntettesek nyilvántartásában nem szerepel és a foglalkoztatás eltiltása hatálya alatt nem áll. Amennyiben a munkavállaló erkölcsi feddhetetlenségében, illetve foglalkoztatásában bármilyen az erre illetékes hatóság vagy bíróság által megállapított – a jelen pontban leírt hatósági nyilvántartást is érintő - negatív változás áll be, úgy ezen tényt, a munkavállalónak a tény bekövetkeztét követően haladéktalanul jelentenie kell a Vállalkozónak. Vállalkozó a Megrendelő területére kijelölt munkavállalók névsorát (részletezve a dolgozók személyi adataival: név, születési hely, időpont, anyja neve, lakcíme, személyi igazolvány száma) és 90 napon belül kiállított erkölcsi bizonyítványuk fénymásolati példányát a szerződés hatálybalépéséig köteles Megrendelő részére megküldeni. Amennyiben ezekben az adatokban bárminemű változás történik (személycsere, adatváltozás) erről a tényről Vállalkozónak az adatváltozást követő 3 napon belül a Megrendelőt értesítenie kell.

**5.2.)** A Megrendelő írásban bármikor kérheti indoklás nélkül, hogy a Vállalkozó valamely munkavállalója (illetve a Vállalkozó részéről a munkában közreműködő személy, alvállalkozó) a szerződés teljesítésének további szakaszában ne működjön közre. A Vállalkozó a felek által meghatározott határidőn belül (5 munkanap) köteles a kérésnek eleget tenni, és szükség esetén más alkalmas személyt munkába állítani.

**5.3.)** A Vállalkozó a jelen szerződés aláírásával kijelenti, hogy amennyiben a Megrendelő erre illetékes szervei a jelen szerződésben foglaltakat és azok teljesülését ellenőrizni, vizsgálni kívánják, úgy abban az esetben Megrendelő erre illetékes szervezeti egységeivel együttműködik és számukra a tevékenységük ellátásához szükséges információkat, rendelkezésre bocsátja.

**5.4.)** A Megrendelő alvállalkozó bevonását nem tiltja. A Vállalkozó alvállalkozó igénybevételére – a Kbt. rendelkezéseire figyelemmel – jogosult.

**5.5.)** A Vállalkozó, a Megrendelő előzetes írásbeli hozzájárulása nélkül, nem jogosult semmilyen értékesítési vagy marketing kiadványban vagy reklámban használni Megrendelő nevét, bármely védjegyét vagy logóját. Vállalkozó a tevékenysége során csak saját nevében járhat el, nem jogosult a Megrendelő nevét használni. A jogszerűtlen névhasználatból eredő károkért kizárólag Vállalkozó felel. Vállalkozó kötelezettséget vállal, hogy jelen szerződés szerinti kötelezettségeit független vállalkozóként hajtja végre és sem saját maga, tulajdonosai illetve munkavállalói nincsenek alkalmazotti kapcsolatban Megrendelővel.

**5.6.)** A Vállalkozónak a jelen szerződés tárgyát képező tevékenységeinek a részletes leírását, annak részletes feltételeit és tevékenységhez kapcsolódó szerződésszerű vállalkozói teljesítés feltételeit, a számla kiállításához szükséges dokumentumokat a jelen szerződés, illetve annak az …………. számú melléklete („Műszaki leírás és követelményspecifikáció”) tartalmazza, azzal az általános feltétellel, hogy a Felek a teljesítés szerződésszerűségéről átadás-átvételi eljárás során győződnek meg, amelynek megállapításait jegyzőkönyvben vagy a teljesítésigazoláson rögzítik. Amennyiben a jelen szerződés szövege és a ………………………………….. számú melléklete között kereskedelmi vagy szakmai szempontból ellentmondás állna fenn, úgy abban az esetben ezen ellentmondás feloldására elsősorban a jelen szerződés ……... számú mellékletében leírtak az elsődlegesen az irányadóak.

**5.7.1.)** A Vállalkozó kötelezettséget vállal arra, hogy a jelen szerződés keretében a Vállalkozó vagy esetleges alvállalkozói részéről foglalkoztatott személyek a jogszabályokban előírt módon, így különösen a Munka Törvénykönyvében előírt rendelkezések betartásával kerülnek foglalkoztatásra. A Vállalkozó által a jelen szerződés keretében foglalkoztatott személyek vonatkozásában, a foglalkoztatással kapcsolatos hatályos munkajogi- és egyéb jogszabályokban foglalt előírások betartásáért kizárólag a Vállalkozó felel. A Vállalkozó a jelen szerződés aláírásával hozzájárul ahhoz, hogy a Megrendelő a jelen pontban leírtak Vállalkozó általi teljesítését, akár az erre illetékes hatóságok bevonásával, is ellenőrizhesse.

**5.7.2.)** Vállalkozó jelen szerződés aláírásával vállalja az alábbiakat:

a) nem fizet, illetve számol el a szerződés teljesítésével összefüggésben olyan költségeket, melyek a Kbt. 56. § (1) bekezdés k) pontja szerinti feltételeknek nem megfelelő társaság tekintetében merülnek fel, és melyek a Vállalkozó adóköteles jövedelmének csökkentésére alkalmasak;

b) a szerződés teljesítésének teljes időtartama alatt tulajdonosi szerkezetét a Megrendelő számára megismerhetővé teszi és az Kbt. 125. § (5) bekezdés szerinti ügyletekről a Megrendelőt haladéktalanul értesíti.

**VI.**

**Minőségi követelmények, szerzői jog és használati engedély**

**6.1.)** A vállalkozói szolgáltatásnak alkalmasnak kell lenni arra, hogy azt, a Megrendelő rendeltetésszerűen felhasználhassa.

**6.2.)** Az 1.1.) pontban leírt tevékenység eredményeképpen megszületett Művek (szoftverek) a Vállalkozó - szerzői jogi védelem alatt álló - alkotásai, amelynek szerzői jogai a Vállalkozót illetik. A Vállalkozó a külön törvény szerinti, szoftvernek minősülő művek szerzői vagyoni jogait teljes terjedelemben véglegesen és visszavonhatatlanul átruházza a Megrendelőre, amely így kizárólagosan jogosult e művek bármilyen formában történő felhasználására, ide értve – különösen, nem kizárólagosan - a szoftverek forráskódjával való rendelkezésre, annak felhasználására, visszafejtésére, többszörözésére és átdolgozására is.

**6.3.)** A 6.2.) pontban foglalt művek felhasználására a Vállalkozó nem jogosult. Amennyiben a Vállalkozó a 6.2.) pontban megjelölt műveket szakmai referenciaként kívánja felhasználni, úgy ahhoz Megrendelő egyedi, előzetes írásbeli hozzájárulása szükséges.

**6.4.)** A Vállalkozó szavatosságot vállal azért, hogy a Műveken nem áll fenn harmadik személyeknek olyan szerzői vagyoni/felhasználási joga, amely a Megrendelő 6.2.) pont szerinti jogszerzését korlátozná, vagy akadályozná.

Ha a jelen szerződés teljesítése során a Vállalkozó harmadik személy valamely szellemi alkotáshoz fűződő jogát megsérti, és a sérelmet szenvedő harmadik személy a Megrendelővel szemben lép fel igényével, úgy a Vállalkozó köteles saját költségén a Megrendelő választása szerint:

* az adott jogot a Megrendelő részére megszerezni olyan mértékben, hogy a Megrendelő a dolgot, illetve szolgáltatást a szerződésben foglaltak szerint továbbra is felhasználhassa;
* a dolgot kicserélni vagy a szolgáltatást újból teljesíteni akként, hogy az a Megrendelőnek megfeleljen, és a továbbiakban ne legyen jogsértő vagy felhasználásában korlátozott;
* a dolgot visszavenni, illetve a szolgáltatást megszüntetni, és a Megrendelő teljes kárát és költségét megtéríteni.

**6.5.)** A vagyoni jogok átruházásának az ellenértékét az eseti megrendelés szerződés teljesítése után járó díj tartalmazza, ily módon a Vállalkozó külön jogdíj igénnyel nem jogosult fellépni a Megrendelővel szemben.

**6.6.)** A Felek kifejezetten is rögzítik, hogy jelen 6.2.-6.5.) pont szerinti szabályok jelentik a közöttük létrejött, az 1.1.) pontban leírt tevékenység eredményeképpen létrejött Művek felhasználására vonatkozó felhasználási szerződés tartalmát.

**VII.**

**Biztosítás**

**7.1.)** A Vállalkozó kijelenti, hogy minimum 20.000.000.-Ft. összegű felelősségbiztosítással rendelkezik. Amennyiben Vállalkozó ezzel nem rendelkezik, akkor kötelezettséget vállal arra, hogy a jelen szerződés aláírásáig minimum a jelen pontban leírt összegű felelősségbiztosítást köt, amelyről szóló biztosítási kötvény másolatát a Megrendelőnek a biztosítás megkötését követően haladéktalanul átadja. A Vállalkozó felelősségbiztosítása a Megrendelő részére biztosítási fedezetet jelent a Vállalkozó, illetve annak munkavállalója, képviselője által a Megrendelőnek, illetve harmadik személynek, szándékosan vagy gondatlanul okozott, valamint mulasztásából származó károkért. A Vállalkozó a jelen pontban leírt biztosítását a jelen szerződés időbeli hatályát követő 30 nap időtartamig köteles fenntartani.

**7.2.)** Amennyiben a Vállalkozó felelősségbiztosítása a jelen szerződés időbeli hatálya alatt megszűnik, úgy ez súlyos szerződésszegésnek minősül és erre való hivatkozással a Megrendelő jogosult a jelen szerződést – a szerződésszegésre vonatkozó jogkövetkezmények alkalmazása mellett – megszüntetni.

**VIII.**

**Jótállás és szavatosság**

**8.1.)** A Vállalkozó szavatol azért, hogy jelen szerződés tárgyán nem áll fenn harmadik személynek olyan kizárólagos szerzői vagyoni/felhasználási joga, amely a Megrendelő jelen szerződés szerinti jogait korlátozná vagy akadályozná.

**8.2.)** A Vállalkozó szavatolja, hogy az általa elvégzett munka minősége a jelen szerződésben és a vonatkozó jogszabályokban foglalt minőségi követelményeknek megfelel. A Vállalkozó jelen szerződés tárgya tekintetében a sikeres teljesítéstől számítottan 12 (tizenkét) hónapos időtartamra jótállási kötelezettséget vállal.

**8.3.)** Megrendelő tartozik a jótállási idő alatt fellépő hiányosságokat a Vállalkozónak haladéktalanul tudomására hozni. A Vállalkozó tartozik a hibabejelentést követően haladéktalanul intézkedni.

**8.4.)** A jótállás alá eső hiba esetén a Vállalkozó a lehető leghamarabb köteles megkezdeni a hiba kijavítását. A javítás költségei - beleértve a kiszállási költségeket is - a Vállalkozót terhelik. A jótállás alá eső javítás esetén a jótállási idő meghosszabbodik azzal az idővel, amely alatt a Megrendelő az adott dolgot rendeltetésszerűen nem használhatta.

**8.5.)** A Vállalkozó a jogszabály szerinti szavatosságot vállal az általa elvégzett munkákra.

**IX.**

**A szerződésszegés, annak a következményei és a szerződés megszűnése**

**9.1.)** A Felek nem sújthatóak kártérítéssel vagy a szerződésnek a mulasztás miatti megszűntetésével, ha a késedelmes teljesítése vis maior következménye. A jelen pont értelmezése szempontjából vis maior alatt olyan körülményeket kell érteni, amelyek a jelen szerződés megkötésének időpontjában előre nem láthatóak, és a Felek érdekkörén kívül álló elháríthatatlan események gyűjtőfogalmába tartoznak. (pl. sztrájk, háború vagy forradalom, tűzeset, árvíz, járvány, karantén korlátozások és szállítási embargó). A kötelezetti fél a vis maior tényéről köteles a jogosulti felet értesíteni és tájékoztatni annak az okáról és valószínű időtartamáról. Amennyiben a jogosulti fél eltérő írásos utasítást nem ad, a kötelezetti félnek tovább kell teljesítenie szerződéses kötelezettségeit, amennyiben az ésszerűen lehetséges, és meg kell keresnie minden ésszerű alternatív módot a teljesítésre, amelyet a vis maior esete nem gátol. A szerződésben foglalt határidők a vis maior időtartamával meghosszabbodnak. Amennyiben a vis maior időtartama meghaladja az 5 naptári napot, a Feleknek jogukban áll a szerződést a Ptk szabályai szerint megszüntetni. Vis maior esetében mindkét fél maga viseli a nála felmerült károkat.

**9.2.1.)** A Vállalkozó tudomásul veszi, hogy a Megrendelő jogosult és egyben köteles a szerződést 90 (kilencven) napos felmondási idő mellett, indokolt írásbeli nyilatkozattal felmondani, ha

a) a Vállalkozóban közvetetten vagy közvetlenül 25%-ot meghaladó tulajdoni részesedést szerez valamely olyan jogi személy vagy jogi személyiséggel nem rendelkező gazdasági társaság, amely nem felel meg a Kbt. 56. § (1) bekezdés k) pontjában meghatározott feltételeknek.

b) a Vállalkozó közvetetten vagy közvetlenül 25%-ot meghaladó tulajdoni részesedést szerez valamely olyan jogi személy vagy jogi személyiséggel nem rendelkező gazdasági társaságban, amely nem felel meg a Kbt. 56. § (1) bekezdés k) pontjában meghatározott feltételeknek.

A jelen pont szerinti felmondás esetén a Vállalkozó a szerződés megszűnése előtt már teljesített szolgáltatás szerződésszerű pénzbeli ellenértékére jogosult.

**9.2.2.)** A Felek jogosultak a jelen szerződést súlyos szerződésszegés esetén rendkívüli felmondással, azonnali hatállyal felmondani.

Súlyos szerződésszegésnek különösen az alábbiak minősülnek:

* Teljesítési határidő – a teljesítésre kötelezett fél számára felróható okból történő – Vállalkozó általi be nem tartása,
* A Vállalkozó felelősségbiztosítási szerződésének a jelen szerződés hatálya alatti megszűnése a Vállalkozónak felróható okból,
* Megrendelőnél betartandó titoktartási kötelezettség és biztonsági előírások súlyos megszegése Vállalkozó által,
* Megrendelőt terhelő díjfizetési kötelezettség írásbeli felszólítás ellenére történő elmulasztása.

**9.3.)** Vállalkozó jogosult a jelen szerződés azonnali hatályú rendkívüli felmondására a Megrendelő súlyos szerződésszegése esetén, így különösen, ha a Megrendelő esedékes fizetési kötelezettségét - a fizetési határidőt követően a Vállalkozó írásbeli felszólítása ellenére - nem teljesíti.

**9.4.)** Bármelyik fél jogosult a másik félhez intézett egyoldalú nyilatkozattal a rendkívüli felmondási jogát gyakorolni és a jelen szerződést azonnali hatállyal felmondani, ha:

a.) A másik fél, a számára felróható okból felhívás ellenére nem teljesíti a szerződésben vállalt kötelezettségeit,

b.) A másik fél ellen jogerős bírósági határozat alapján csőd-, felszámolási-, végelszámolási eljárás indult, vagy egyébként fizetésképtelenné vált.

**9.5.)** A Megrendelő jogosult továbbá rendkívüli felmondási jogát gyakorolni és a jelen szerződést azonnali hatállyal felmondani, ha

a.) A Vállalkozó valamely kötelezettségének teljesítését – jogszerű indok hiányában – megtagadja.

b.) A szerződés a Vállalkozónak felróható okból lehetetlenül.

c.) A Vállalkozó megkísérli vagy megkísérelte befolyásolni bármely, a Felek között megkötött, vagy tervezett szerződés megkötését azáltal, hogy személyi hasznot ajánlott fel vagy nyújtott a Megrendelő bármely alkalmazottjának, vagy bármely olyan személynek, aki bármilyen módon kapcsolódik a Megrendelőhöz, és aki részt vesz a jelen szerződés megkötésében, vagy a Vállalkozó a fent említett módon viselkedik a Megrendelővel kötött bármely szerződés teljesítése során.

d.) A Vállalkozó szerződés szerinti tevékenysége során, neki felróható okból a Megrendelő üzleti érdekei igazoltan sérülnek, illetve őt kár éri.

e.) A Vállalkozó jogai és képességei (pl. megfelelő végzettségű szakemberek hiánya) a támogatás nyújtására megszűnnek vagy a Vállalkozó nem az ajánlatában bemutatott és a Megrendelő által elfogadott szakembereket veszi igénybe a jelen szerződés teljesítésére.

f.) Amennyiben az adott kötbér összege eléri a maximális értéket.

**9.6.)** A Vállalkozó a nem, vagy nem szerződésszerű teljesítése esetére az alábbiakban meghatározott kötbér fizetésére kötelezi magát:

**A késedelmi vagy hibás teljesítési kötbér** összege az adott eseti szerződés nettó vállalkozói díja 2%-ával megegyező összeg a késedelem minden napjára, de maximum az eseti szerződés vállalkozói díjának a 25%-a.

Késedelmes teljesítésnek minősül, amennyiben a Vállalkozó az eseti szerződésben rögzített tevékenységét nem végzi el a Felek által az eseti meghatározott határidőre.

Hibás teljesítésnek minősül különösen, amennyiben a jelen szerződésben és az eseti szerződésben meghatározott szerződéses előírások a Vállalkozónak felróható okból nem teljesülnek.

**Meghiúsulás esetén:** Az eseti szerződés – Vállalkozónak felróható – meghiúsulása esetén Megrendelő a meghiúsult eseti szerződés nettó vállalkozói díjának a 25%-át jogosult meghiúsulási kötbér jogcímén követelni a Vállalkozótól.

A 9.5.) pont a.) és b.) bekezdésében meghatározott súlyos szerződésszegésre alapított azonnali hatályú megrendelői felmondás esetén, a Vállalkozó a 9.6.) pontban kikötött meghiúsulási kötbér megfizetésére köteles.

**9.7.)** Megrendelő a kötbért meghaladó igazolt kárát is érvényesítheti a Vállalkozóval szemben. A Megrendelő, a Vállalkozóval szemben érvényesíteni kívánt kötbér összegéről könyvelési értesítést küld a Vállalkozó részére. A késedelmes vagy hibás teljesítés miatti kötbér felmerülése esetén a Vállalkozó a számlát úgy köteles kiállítani, hogy abban feltünteti a vállalkozói díjat és negatív tételként a kötbér összegét, valamint ezek egyenlegeként a Megrendelő által fizetendő (pénzügyileg rendezendő) összeget.

**9.8.)** Szerződésszegés vagy szerződésen kívüli károkozás esetén a szerződésszegő vagy károkozó fél köteles a másik fél kárát a Ptk-ban előírt módon megtéríteni.

**9.9.)** Minden esetben, amikor a Megrendelő a jelen szerződés teljesítése érdekében valamely berendezést, felszerelést, anyagot, árut, dokumentumot, adatot ad a Vállalkozó használatába, az átadott dolgok a Megrendelő tulajdonában maradnak, és a Vállalkozó köteles azok megőrzéséről gondoskodni, és felelős a dolgokban bekövetkezett kárért. A Vállalkozó számára átadott dolgok tekintetében a kárveszély viselése abban a pillanatban száll át a Vállalkozóra, amikor azokat a Megrendelőtől átveszi. Vállalkozó az átadott dolgokat kizárólag a jelen szerződés teljesítése érdekében használhatja, és a jelen szerződés megszűnését követően haladéktalanul köteles visszaszolgáltatni olyan állapotban, ahogy azt eredetileg átvette, ide nem értve a dolog rendeltetésszerű használattal járó értékcsökkenését. A Megrendelő jogosult a tulajdonát képező dolgot bármikor újra birtokba venni.

**9.10.)** A szerződés megszűnése esetén, a megszűnéstől számított 8 napon belül a Felek kötelesek egymással elszámolni. A szerződés megszűnése nem érinti az elszámolási és titoktartási kötelezettségek, valamint a szerzői jogi tárgyú rendelkezések teljesítését, illetve fenn álltát.

**X.**

**Egyéb rendelkezések**

**10.1.)** A Felek kijelentik, hogy az ügydöntő szerveik hozzájárulásával bírnak jelen szerződés megkötéséhez. A Felek kijelentik továbbá, hogy a jelen szerződést aláíró képviselőik jogszerűen képviselik a társaságot és rendelkeznek a jelen szerződés aláírásához szükséges felhatalmazással.

**10.2.)** A Felek kijelentik továbbá, hogy sem csőd, sem felszámolási eljárás alatt nem állnak, és jelen szerződés érvényességéhez nem szükséges harmadik személy vagy hatóság hozzájárulása.

**10.3.)** Ha bármelyik fél egy vagy több esetben nem ragaszkodik a jelen szerződés feltételeinek szigorú teljesítéséhez, illetve a jelen szerződésben meghatározott valamely jog, jogorvoslat vagy választás gyakorlásához, az nem jelenti azt, hogy ugyanannak a feltételnek a jövőbeni teljesítéséről, vagy ugyanazon jog jövőbeni gyakorlásáról is le fog mondani, vagy a követeléseitől el fog állni.

**10.4.)** A Felek megállapodnak abban, hogy mindkét fél maga viseli a jelen szerződés megkötésével kapcsolatos költségeit.

**10.5.)** Felek tudomással bírnak arról, hogy jelen szerződés kizárólag a Kbt. 132.§.-ának szabályai szerint, közös megegyezéssel, írásban módosítható.

**10.6.)** A Felek megállapodnak abban, hogy jelen jogviszonyukból keletkező követelés másra nem ruházható át, nem engedményezhető (ide nem értve a Vállalkozó törvényes jogutódját, valamint a Vállalkozó szerződéses jogutódját, feltéve, ha a Vállalkozó szerződéses jogutódját a Megrendelő is írásban elfogadta szerződéses partnerének) és az sem hitel, sem kölcsön, sem egyéb jogviszony fedezeteként fel nem használható.

**10.7.)** Minden, a jelen szerződésben előírt értesítést, kérést, igényt elsősorban, írásban kell megtenni és az alábbiak szerint kell közöltnek tekintetni:

a) kézben és átvételi elismervény ellenében történő átadás esetén az átadás időpontjában;

b) ajánlott, tértivevényes, küldeményként, futárszolgálat útján történő kézbesítés esetén a kézbesítés időpontjában;

c) telefaxon, e-mail-en történő továbbítás esetén a telefax berendezés vagy elektronikus levelezőrendszer által megjelölt sikeres elküldés időpontjában (activity vagy delivery report).

**10.8.) Képviselők megnevezése**

A Felek az egymással való kapcsolattartásra az alábbi személyeket jelölik ki:

**Megrendelő: Magyar Nemzeti Bank**

Cím: 1054 Budapest, Szabadság tér 8-9. sz.

Szerződéses kérdésekben: Szalay Katalin

szalayk@mnb.hu 428-2600/2913

A Felek kötelesek hivatalos értesítéseiket a fenti kapcsolattartó személyeknek a fenti elérhetőségi címekre írásban eljuttatni. A Felek kötelesek egymást haladéktalanul írásban értesíteni a kapcsolattartási adataikban bekövetkező változásokról. Az értesítés elmulasztásából eredő kárért a mulasztó Fél a felelős.

**10.9.)** Jelen szerződésre és a jelen szerződésben nem rendezett kérdésekre a Polgári Törvénykönyvről szóló 1959. évi IV. törvény (PTK), a Szerzői jogról szóló 1999. évi LXXVI. Törvény, a Kbt. valamint a vonatkozó egyéb jogszabályok az irányadóak. Amennyiben a szerződés szövege és a mellékletei között kereskedelmi vagy szakmai szempontból ellentét állna fenn, úgy abban az esetben, az ellentét feloldásában a melléklet szövege az elsődlegesen az irányadó.

**10.10.)** A jelen szerződésből eredő vitás kérdések rendezését a szerződő Felek elsődlegesen tárgyalások útján, peren kívül kötelesek rendezni. A Felek csak eredménytelen egyeztetést követően veszik igénybe a bíróság előtti igényérvényesítés lehetőségét.

**10.11.)** A jelen szerződés …. (tizenhárom) számozott oldalból és 11 (tizenegy) mellékletből áll és két eredeti azonos tartalmú példányban készült, amelynek minden oldalát a Felek képviselői szignójukkal láttak el. A Vállalkozó a jelen szerződés aláírásával hozzájárul ahhoz, hogy a Szerződést a Megrendelő a Megrendelő honlapján szkennelt formátumban megjelentesse. A Vállalkozó a jelen szerződés aláírásával elfogadja, hogy a jelen szerződés szövege nem minősül üzleti titoknak.

**10.12.) A szerződés elválaszthatatlan részei:**

1. számú melléklet: Ajánlati felhívás.
2. számú melléklet: Műszaki specifikáció és követelményspecifikáció.
3. számú melléklet: A Vállalkozó ajánlatának a kivonata.
4. számú melléklet: XML fájl szerkezeti minta.
5. számú melléklet: Titoktartási nyilatkozat.
6. számú melléklet: Megrendelői kikötések.
7. számú melléklet: Környezetvédelmi követelmények.
8. számú melléklet: Munkavédelmi követelmények.
9. számú melléklet: Tűzvédelmi követelmények.
10. számú melléklet: A Vállalkozó felelősségbiztosítási kötvényének másolata.
11. számú melléklet: Projektmódszertani kivonat.

**A jelen szerződés 4-9. számú mellékleteinek a jelen Szerződés aláírásakor hatályos szövege a következő oldalon található:**

http://www.mnb.hu/A\_jegybank/mnbhu\_beszerzesieljarasok/kbe-mellekletek

A Felek a jelen szerződést annak elolvasása és értelmezése után, mint akaratukkal mindenben megegyezőt, jóváhagyólag írták alá.

Budapest, 2014…………..

|  |  |
| --- | --- |
| **Magyar Nemzeti Bank** | **…………………..** |
| ……………………… ……………………… | …………………………… |
| **Megrendelő** | **Vállalkozó** |

**A Vállalkozási szerződés 1. számú melléklete**

**Ajánlati felhívás**

**A Vállalkozási szerződés 2. számú melléklete**

**Műszaki Specifikáció és követelményspecifikáció**

**A Vállalkozási szerződés 3. számú melléklete**

**A Vállalkozó ajánlatának kivonata**

**A Vállalkozási szerződés 4. számú melléklete**

**XML fájl szerkezeti minta**

http://www.mnb.hu/A\_jegybank/mnbhu\_beszerzesieljarasok/kbe-mellekletek oldalon olvasható

**A Vállalkozási szerződés 5. számú melléklete**

**Titoktartási nyilatkozat**

**A Vállalkozási szerződés 6. számú melléklete**

**Megrendelői kikötések**

http://www.mnb.hu/A\_jegybank/mnbhu\_beszerzesieljarasok/kbe-mellekletek oldalon olvasható

**A Vállalkozási szerződés 7. számú melléklete**

**Környezetvédelmi követelmények**

http://www.mnb.hu/A\_jegybank/mnbhu\_beszerzesieljarasok/kbe-mellekletek oldalon olvasható

**A Vállalkozási szerződés 8. számú melléklete**

**Munkavédelmi követelmények**

http://www.mnb.hu/A\_jegybank/mnbhu\_beszerzesieljarasok/kbe-mellekletek oldalon olvasható

**A Vállalkozási szerződés 9. számú melléklete**

**Tűzvédelmi követelmények**

http://www.mnb.hu/A\_jegybank/mnbhu\_beszerzesieljarasok/kbe-mellekletek oldalon olvasható

**A Vállalkozási szerződés 10. számú melléklete**

**A Vállalkozó felelősségbiztosítási kötvényének másolata**

**A Vállalkozási szerződés 11. számú melléklete**

**Projektmódszertani kivonat**